শেষ হয়েছে মির্জা ফখরুলের জামিন শুনানি
গত ২৮ অক্টোবরের ঘটনায় করা নয়টি মামলায় বিএনপি মহাসচিব মির্জা ফখরুল ইসলাম আলমগীরের জামিন আবেদনের শুনানি শেষ হয়েছে। আদেশ আজ পরে জানানো হবে।
ঢাকার অতিরিক্ত মুখ্য মহানগর হাকিম সুলতান সোহাগ উদ্দীনের আদালতে আজ বুধবার দুপুরে শুনানি শুরু হয়।
গতকাল এসব মামলায় একই আদালতে মির্জা ফখরুলকে গ্রেপ্তার দেখানো হয় বলে জানান মির্জা ফখরুলের আইনজীবী মো. আসাদুজ্জামান।
মামলাগুলোর মধ্যে ছয়টি পল্টন ও তিনটি রমনা থানায় দায়ের করা। মামলার আইনজীবীদের আবেদনের পরিপ্রেক্ষিতে তাকে গ্রেপ্তার দেখানো হয়।
গত ২৯ অক্টোবর রমনা থানায় দায়ের করা মামলায় ফখরুলকে কারাগারে পাঠানো হয়। এরপর থেকে বিএনপির জ্যেষ্ঠ এই নেতা কারাগারে বন্দি।
গত ২২ নভেম্বর ঢাকার একটি আদালত এ মামলায় তাকে জামিন নামঞ্জুর করেন।
গত ২৮ অক্টোবর রাজধানীতে বিএনপির সমাবেশকে কেন্দ্র করে সহিংসতার সময় প্রধান বিচারপতির বাসভবন ভাঙচুর করা হয়। আওয়ামী লীগ সরকারের পদত্যাগ ও নির্দলীয় তত্ত্বাবধায়ক সরকারের অধীনে নির্বাচনের দাবি জানিয়ে আসছিল বিএনপি।

গত ২৮ অক্টোবরের ঘটনায় করা নয়টি মামলায় বিএনপি মহাসচিব মির্জা ফখরুল ইসলাম আলমগীরের জামিন আবেদনের শুনানি শেষ হয়েছে। আদেশ আজ পরে জানানো হবে।